তেহট্টে শিশু খুনের চার অভিযুক্ত গ্রেফতার

নদিয়া: নদিয়ার (Nadia) তেহট্টে (Tehatta) নয় বছরের এক শিশুর খুন ঘিরে ব্যাপক চাঞ্চল্য ছড়িয়েছে এলাকায়। বৃহস্পতিবার সন্ধ্যায় বাড়ি থেকে বেরোনোর পর আর ফিরে আসেনি ওই নাবালক। পরিবারের পক্ষ থেকে খোঁজাখুঁজি শুরু হলেও রাত পর্যন্ত কোনও সন্ধান মেলেনি। অবশেষে কাছের ঝোপ থেকে উদ্ধার হয় রক্তাক্ত দেহ। মাথায় গভীর আঘাতের চিহ্ন দেখে পুলিশ প্রাথমিকভাবে অনুমান করে, নৃশংসভাবে খুন করা হয়েছে শিশুটিকে।

ঘটনার তদন্তে নেমে পুলিশ টানা তল্লাশি চালিয়ে চারজনকে গ্রেফতার করেছে। ধৃতদের জেরা করে জানা গিয়েছে, ব্যক্তিগত শত্রুতা এবং পূর্বপরিকল্পিতভাবে শিশুটিকে টার্গেট করা হয়েছিল। যদিও তদন্তকারীরা মনে করছেন, এর পেছনে আরও বড় চক্র থাকতে পারে। সেই সম্ভাবনা খতিয়ে দেখা হচ্ছে।

আরও পড়ুন: শুভেন্দুর খাসতালুক কাঁথিতে সবুজ ঝড়, ধরাশায়ি গেরুয়া শিবির

তেহট্ট থানায় খুনের মামলা রুজু করে পুলিশ ধৃতদের আদালতে পেশ করেছে। ধৃতদের হেফাজতে নিয়ে বিস্তারিত জেরা করা হচ্ছে। এলাকায় নতুন করে অশান্তি এড়াতে মোতায়েন করা হয়েছে বিশাল পুলিশ বাহিনী।

এদিকে ঘটনায় শোকের ছায়া নেমে এসেছে মৃত শিশুর পরিবারে। প্রতিবেশী ও গ্রামবাসীদের দাবি, নির্দোষ শিশুর হত্যাকারীদের কঠোর শাস্তি দিতে হবে। দ্রুত চার্জশিট দিয়ে মামলার নিষ্পত্তি চায় তারা।

পুলিশ জানিয়েছে, পোস্টমর্টেম রিপোর্ট হাতে এলেই মৃত্যুর সঠিক কারণ স্পষ্ট হবে। তবে আপাতত তদন্তের স্বার্থে ধৃতদের নাম প্রকাশ করা হয়নি। এই মর্মান্তিক ঘটনায় আতঙ্ক ছড়িয়েছে সমগ্র এলাকায়।